Waħda mill-affarijiet sbieħ meta tkun involut fi proġett bħall-Komiks tas-Sikkina hu li tibda tiltaqa' ma nies interessati f'dak li tkun qed tagħmel. Issib min jinkoraġġik biex tkompli u ssib min juri xettiċiżmu jew indifferenza. Nafuha, li f'Malta nsibu ħafna li ma jaqrawx komiks u għalhekk l-appoġġ morali jiġi minn ċirku żgħir ta' nies li jew ikunu midħla ta' dan il-medju nkella minn oħrajn li jinteressahom iċ-ċaqliq kulturali, żgħir kemm ikun żgħir. Imma aħna tal-KtS għandna qalbna qawwija li se nirnexxu. Nammettu li minbarra l-gost tagħna biex nipproduċu l-istrixxikli tal-Gawgaw u l-bqija, hemm ukoll ix-xewqa li x-xogħol tagħna jkun rikonoxxut minn udjenza alternattiva. Ma nistgħux ingorru mir-rispons li ħadna s'issa, għal kuntrarju, ninsabu f'punt fejn qed nagħrfu li hawn għatx kbir għal ideat bħal dawn u dan lilna jimlina bil-kuraġġ biex inkomplu. Smajna ukoll dan l-aħħar bi xniegħa li f'Malta nxtraw kopji tal-Gawgaw iżjed mill-comics ta' Superman. Jalla l-ġid! Li hu żgur li m'aħniex se noħorġu komiks daqs kemm joħorġu tiegħu mid-DC. Il-proċess biex inlestu dawn il-Komiks tas-Sikkina huwa wieħed li jieħu ż-żmien tiegħu. Hija battalja qalila mal-ħin, akrobazija perikoluża bejn id-dmirijiet personali, qadi ta' kuljum, xogħol u rikreazzjoni, biex x'imkien bejn dawn il-manuvri, tissawwar l-idea tagħna fuq karta u tippubblika ruħha fi strixxiklu. Nifhmu li dan ukoll hu apprezzat minn min isegwina imma finalment l-akbar apprezzament tagħkom ikun meta wara dawn il-manuvri kollha moħbija, jasal f'idejkom l-aħħar strixxiklu biex idaħħalkom fid-dinja bla tarf tar-rakkonti tagħna. Il-Barba Kieli fuq it-tielet strixxiklu tal-Gawgaw u L-Imlejka.